Red só lewens! | News24
Red só lewens!
Die Nipper-program open op die eerste Sondag in September en kinders tussen 3 en 18 jaar oud word genooi om deel van die program by Koningstrand te word. Hier is Nathan Schoultz (links) van Llandudno se mensereddersklub en Jake Love (regs) van die Strand-mensereddersklub in aksie op die interprovinsiale Nipper-kampioenskap by Koningstrand. Foto: WERNER HILLS
MET die lenteseisoen om die draai, maak Koningstrand se mensereddersklub gereed om nuwelinge te werf.
Op 4 September kan kinders van 3 tot 18 wat wil weet wat dit verg om ’n menseredder te wees, by die Koningstrand-mensereddersklub aanmeld om deel van die Nipper-program te word.
“Die Nipper-program is die begin van ’n loopbaan as ’n menseredder,” sê Craig van Rooyen, die Nipper-program se hoofafrigter en organiseerder.
Volgens Van Rooyen is die program nie net gemik op die ontwikkeling van menseredders vir die toekoms nie, maar ook om die jeug verskeie geleenthede te bied waar hulle meer oor waterveiligheid geleer kan word, en terselfdertyd pret in die see en op die strand kan hê.
“Die program is een van die meer suksesvolle jeugontwikkelingsorganisasies in die land.
“Met die program word kinders van lewensvaardighede, strand- en seeveiligheid, fiksheid, noodhulp en sportmanskap geleer.”
Deelnemers aan die program word later in ouderdomsgroepe verdeel en sal die geleentheid kry om hul vaardighede teen die provinsie se onderskeie klubs te toets, asook teen van die land se beste klubs uit die verskillende provinsies.
Van Rooyen sê met die opening van die nuwe seisoen in September sal die eerste drie oefensessies gratis wees.
“Ons nooi kinders en hul ouers uit om die program vir eers gratis te probeer, en dan te besluit of hulle vir die seisoen wil deel raak.”
Oefensessies sal elke Sondag om 11:00 op Koningstrand plaasvind, en deelname kos R650 per jaar.